Pernille Skipper (EL), 2013-02-08:
Tak for det.
Jeg kan starte med på vegne af den socialdemokratiske ordfører, der var heroppe tidligere, at sige, at den socialdemokratiske ordfører gerne på vegne af SF's ordfører ville have sagt, at SF selvfølgelig også støtter forslaget.
Det her forslag er en udmøntning bl.a. af en finanslovsaftale, Enhedslisten har indgået med regeringen.
Det er vigtigt for Enhedslisten, at vi endelig får indført en reel konkurskarantæne.
Det handler jo om mennesker, som populært sagt bliver kaldt konkursryttere, altså virksomhedsledere, som efter en konkurs starter nye selskaber op, lader dem gå konkurs og igen starter et nyt selskab, og nogle af dem gør det med en sådan hast, at det næsten svarer til, ja, samme tempo, som vi andre skifter underbukser i.
Det efterlader almindelige mennesker med en regning, det efterlader en regning til almindelige lønmodtagere, der har arbejdet i virksomhederne, det efterlader regninger til kreditorerne, og det efterlader regninger til det offentlige, og med vedtagelsen af det her lovforslag kommer vi et rigtig langt skridt videre med hensyn til at undgå det i fremtiden.
Det betyder, at man kan blive udelukket fra at drive virksomhed i langt større omfang end i dag, altså at man får en karantæne og ikke må oprette nye virksomheder.
Og der er betingelsen selvfølgelig, at man ikke er gået konkurs, fordi man har været uheldig, men at man er gået konkurs, fordi man har handlet groft uansvarligt.
Det, der har været diskuteret meget, er, om det her register, som skal oprettes over dem, der i karantæne, skal være offentligt eller ej.
I Enhedslisten synes vi på den ene side ikke, og det er det, vi hæfter os ved, at fordi man har overtrådt loven, skal man stilles til skue i offentligheden i al evighed.
Vi lader heller ikke straffeattester være offentligt tilgængelige, for vi mener, at når man er færdig med at udstå sin straf, altså i det her tilfælde f.eks. er færdig med at være i karantæne, skal det ikke kunne forfølge en resten af livet.
Man skal have lov til at få en chance til, også selv om man har begået økonomisk kriminalitet.
Heldigvis er det sådan, at vi rent teknisk gør det sådan, at man slet ikke kan blive momsregistreret; man kan hverken blive registreret i Erhvervsstyrelsen eller hos SKAT, hvis man har karantæne, og derfor kan man slet ikke oprette en virksomhed.
Samtidig har vi været bekymrede for, om det var tilstrækkeligt, og derfor er vi glade for, at der kommer en lovovervågning af forslaget, som også vil have særlig fokus på, om der er behov for en øget offentlighed.
Sluttelig er der diskussionen om stråmænd, som også tidligere ordførere har været inde på.
Stråmandskonstruktioner handler om, at hvis jeg har fået en karantæne og ikke kan oprette en virksomhed, får jeg min gode ven eller min mand eller en anden til at oprette den for mig, og så driver jeg virksomheden.
I lovforslaget er der også taget hensyn til det, og hvis man agerer som stråmand, ja, så kan man selv have handlet groft uansvarligt og vil som udgangspunkt have handlet groft uansvarligt og kan selv komme i karantæne.
Man kan også rammes af straffelovens § 131, stk. 2, som gør det strafbart at agere som stråmand.
I Enhedslisten noterer vi os med glæde, at regeringen også forventer at hæve strafferammen for den overtrædelse, sådan at man altså kan se frem til at få en straf, hvis man hjælper andre med at være konkursryttere, og hvis man hjælper andre med at tømme statskassen og lønmodtagernes lommer.
Derudover har Enhedslisten jo også indgået en række andre aftaler med regeringen om at bekæmpe økonomisk kriminalitet, og det ser vi her i Folketingssalen med glæde frem til skal implementeres ved lovgivning.
Det er rigtig vigtigt, at de mennesker, som rammer den offentlige kasse – samfundskassen, som man kan kalde den – som rammer almindelige lønmodtagere, snyder og bedrager, ikke går fri for straf, fordi de har råd til en dyr forsvarsadvokat og et rigtig flot jakkesæt.
Tværtimod er økonomisk kriminalitet netop beregnende, kalkuleret, og derfor er det vigtigt, at man har et ordentligt straffesystem, som kan virke præventivt, samtidig med at vi hele tiden forsøger at følge med og lukke hullerne, sådan at de mennesker, som gerne vil snyde, får det så svært som overhovedet muligt i processen.